มันนี่ทูดย์
กรุงไทยลดดอกเบี้ย
27 เม.ย. 2559

กรุงไทยลดดอกเบี้ย
ธนาคารกรุงไทย แจ้งว่า ได้ปรับลดอัตราดอกเบี้ยเงินกู้ประเภทเอ็มโออาร์ และเอ็มอาร์อาร์ ลงอย่างละ 0.255% ต่อปี เหลือ 7.12% ต่อปี และ 7.62% ต่อปี ตามลำดับ โดยมีผลตั้งแต่วันที่ 27 เม.ย.นี้เป็นต้นไป ทั้งนี้เพื่อสนับสนุนการฟื้นตัวของเศรษฐกิจภายในประเทศ และช่วยเหลือผู้ประกอบการเอสเอ็มอี และลูกค้ารายย่อยเพิ่มเติม หลังจากที่ธนาคารได้ปรับลดอัตราดอกเบี้ยเงินกู้เอ็มแอลอาร์ลง 0.25% ต่อปี เหลืออัตรา 6.275% ต่อปี เมื่อวันที่ 6 เม.ย.ที่ผ่านมา   
ธนาคารกรุงเทพจัดสัมมนา
ศูนย์ปฏิบัติการธุรกิจส่งออกและนำเข้า ธนาคารกรุงเทพ แจ้งว่า ได้จัดสัมมนา Trade Expert Forum 2016 ในหัวข้อ “เจาะลึกเทคนิคการใช้สิทธิประโยชน์ทางภาษี เพื่อธุรกิจส่งออก” ขึ้นโดยมีนายธนิต โสรัตน์ อนุกรรมาธิการและเลขานุการ คณะกรรมาธิการขับเคลื่อนเศรษฐกิจการเกษตร สภาขับเคลื่อนการปฏิรูปประเทศ (สปท.) นางสุภาวดี ไชยานุกูลกิตติ นักวิชาการพาณิชย์ชำนาญการพิเศษ กรมการค้าต่างประเทศ มาร่วมให้ข้อมูลแก่ลูกค้าที่ทำธุรกิจส่งออกและนำเข้า ในวันที่ 28 เม.ย. เวลา 13.00-16.45 น. ณ ห้องประชุมบัวหลวง ชั้น 30 ธนาคารกรุงเทพ สำนักงานใหญ่